
Odisee ... cu metronoame 


O nouă privire asupra Poemului simfonic 
pentru 100 de metronoame de Gyorgy Ligeti 


Amalia Sztics-Blanaru 


fig. 1 Odisee muzicală - o parte din metronoame așteptând începutul turneului 
(fotografie din arhiva personală) 


|. Introducere. Context 


La 60 de ani de la conceperea sa, una dintre cel mai radicale 
lucrări muzicale ale lui György Ligeti a fost executată în primă audiție in 
România. Poemul simfonic pentru 100 de metronoame a avut 14 
reprezentații în cadrul turneului Odisee muzicală. Mi-am asumat această 
aventură muzicală, alături de pianiștii Corina Răducanu și Eugen 
Dumitrescu care au interpretat Integrala lucrărilor pentru pian la patru 

mâini de Ligeti. Am mizat pe ineditul piesei, pe impactul vizual precum și 
pe caracterul ludic al acesteia. Am avut convingerea, confirmată, că prin 
prezentarea corespunzătoare, lucrarea poate fi bine primită de publicul 
de orice vârstă și cu orice nivel de cultură muzicală. 

Trecerea timpului face din ce în ce mai dificilă realizarea lucrării 
din motive logistice. În momentul de fata, colectarea celor 100 de 
metronoame mecanice este deja o provocare. Metronomul mecanic 
este perceput ca un instrument vintage, mai degrabă o curiozitate decât 
un auxiliar real al studiului instrumental. Variantele electronice, digitale 
ori chiar virtuale (aplicaţii pe smartphone-uri) sunt alternativele actuale. 
Am beneficiat de susţinerea necondiționată a apropiaților (familie, 
prieteni, colegi, elevi și foști elevi) cărora le suntem recunoscători. 
Astfel, am plecat la drum cu aproape jumătate din numărul de 
metronoame necesare (suficiente pentru o execuţie corectă) (fig. 1). 
Diferenţa s-a completat, asa cum era specificat si pe afisul 
evenimentului, prin contribuţia publicului. O primă variantă propusă a 
fost invitația adresată potenţialilor spectatori să aducă cu ei 
metronoame mecanice (dacă au) și am avut două astfel de participări: la 
primul concert (la Institutul Liszt - Centrul Cultural Maghiar din 
București) și la ultimul (Centrul cultural Târnaveni - orașul în care s-a 
născut György Ligeti). Cealaltă variantă a fost un compromis cu tehnica 
modernă, publicul fiind invitat să acceseze metronoame din Google pe 
smartphone-uri. Rezultatul a fost că numeric am ajuns la 100 de 
metronoame și, surprinzător, telefoanele nu au influenţat acurateţea 
sonoră a lucrării, acestea fiind acoperite de metronoamele mecanice. 

A fost o experienţă excepţională, mai ales că am fost și în postura 
artistului căruia fiecare noua interpretare îi dezvăluie o nouă fateta a 
lucrării. Perspectiva interpretativă s-a dovedit diferită de cea 
muzicologică - primul demers analitic personal datând din 2016 - dar 
imbogatind-o pe aceasta din urmă. 


II. Concepţia Poemului simfonic pentru 100 de metronoame 
11.1 1962 - Primele variante 


Poemul simfonic pentru 100 de metronoame a fost compus de 
Ligeti pe când avea 39 de ani, în aceeași perioadă în care lucra la 
Aventures. Era perioada consecutivă celei petrecute la Studioul Electro- 
acustic de la Kòln și, cu o probabilitate mare, compozitorul a fost 

influențat de estetica mișcării Fluxus. Din aceeași vreme datează și Trei 
bagatele dedicate lui David Tudor (un fel de replică la 4'33” de John 
Cage) precum și celebra Conferință despre viitorul muzicii (1961). 
Lucrarea a fost prezentată în primă audiție la o recepţie ce a avut loc la 
Hilversum, cu prilejul închiderii Cursurilor și concertelor de muzică nouă 
ale Fundaţiei Gaudeamus, la City Hall în data de 13 septembrie 1963. 
Evenimentul a fost filmat și urma să fie transmis de televiziunea 
olandeză, însă aceasta nu s-a mai întâmplat. Ligeti a reușit să 
scandalizeze publicul așa cum procedase asumat și cu un an în urmă cu 
conferința. Multi ani mai târziu, televiziunea suedeză obține 
înregistrarea, dar cu restricție de difuzare publică (era doar pentru uz 
intern). Acum, ea se poate găsi pe YouTube’. 

„Am compus Poeme symphonique pentru 100 de metronoame 
mecanice de formă piramidală în 1962. Partitura - o pagină 
dactilografiată — conţine indicaţiile asupra manierei de a obține, de a 
plasa, de a regla și de a reasambla metronoamele. Imediat ce 
metronoamele sunt în funcţiune, forma muzicală apare automat, si, 
dacă se respectă strict indicaţiile de reglaj, opera care rezultă este 
aproape întotdeauna identică.”? [trad. n.] De fapt, la Fundaţia Paul 
Sacher de la Basel se păstrează atât o variantă în limba germană cât și 
una în limba engleză, ambele documente conţinând patru pagini 
dactilografiate. Predomină sugestiile de achiziţie a metronoamelor. O 
primă variantă propusă este de a împrumuta de la magazinele de muzică 
ori de la distribuitori de instrumente muzicale, aceștia beneficiind de 
reclama gratuită făcută magazinului. O alta, este de a plasa un anunţ in 
presa locală și a invita persoane private să pună la dispoziţie 
metronoamele. De asemenea, Ligeti sugerează ca în orașele ce au 
instituții de învățământ muzical să se apeleze la profesorii de muzică ori 
chiar direct la cei ce studiază muzica. Compozitorul dă și soluţia pentru 


1 Poème symphonique pentru 100 de metronoame - prima audiție absolută 
https://www.youtube.com/watch?v=gOcBSFTulol&t=986s 

(consultat 12.06.2021) 

2,J'ai compose le Poeme symphonique pour cent métronomes mécanique de 
forme pyramidale en 1962. La partition — une page dactylographiée - 
comporte les indications sur la maniere de se procurer, de placer, de regler et 
de remonter les metronomes. Des que les appareils sont en marche, la forme 
musicale surgit automatiquement, et, si l'on respecte strictement les 
indications de réglage, l'œuvre qui en résulte est presque toujours identique.” 
Ligeti, Gyòrgy, L'atelier du compositeur, Edition Contrechamps, Genève, 2013, 
p. 188 

recunoașterea metronoamelor și evitarea amestecării lor. Nu exclude 
nici posibilitatea găsirii unui Maecenas care să suporte costurile 
închirierii metronoamelor, caz în care numele acestuia să fie făcut public 
(bineînţeles cu acordul său). El stabilește că sunt necesari 10 ,,interpreti” 
pentru a pune în mișcare câte 10 metronoame și un „dirijor”. 
Metronoamele trebuie puse pe suprafeţe rezonatoare iar fiecare grup să 
aibă microfoane astfel încât difuzoarele să amplifice nivelul dinamic al 
sunetului. În ceea ce privește execuţia lucrării, compozitorul ne indică 
două versiuni: 

l. Toate metronoamele sunt armate la fel de strâns - același 
număr de rotiri ale cheitei. În această versiune, vitezele de oscilație 
determină în întregime timpul necesar pentru ca metronoamele să se 
oprească. 

II. Metronoamele unui grup sunt armate inegal: primul dintre 
cele 10 metronoame este cel mai strâns, al doilea ceva mai putin, al 
zecelea cel mai puţin strâns. Cu toate acestea, trebuie avut grijă ca 
armarea și reglarea vitezelor celor mai multe metronoame să se facă 
complet independent unul de celălalt. Astfel, metronomul din fiecare 
grup care a fost tras cel mai strâns nu trebuie să fie nici cel mai rapid, 
nici cel mai lent. 

Interpretarea poate fi considerată ideală, dacă: în prima versiune 
toate metronoamele, iar în a doua versiune primul metronom al fiecărui 
grup s-a oprit. 

„Modul ideal de executare este cel obligatoriu. Reprezentările 
non-ideale sunt permise doar dacă există motive importante care obligă 
la o abatere de la reprezentarea ideală, cum ar fi interpretarea unei 
versiuni reduse a lucrării. În acest caz excepțional, dirijorul trebuie să 
stabilească, împreună cu interpreții, numărul de ture pentru (1) toate 
metronoamele sau (2) primul din fiecare grup, în funcţie de faptul că se 
interpretează prima sau a doua versiune.”! [trad. n.] 

În partitura din 1962, Ligeti accentuează caracterul de 
ceremonial al interpretării ce poate fi observat și vizionând înregistrarea 
premierei. Lipsesc, însă, detalii concrete necesare interpretării: limitele 
vitezelor între care se reglează metronoamele, durata unei execuţii 
integrale sau mai exact cât trebuie trase metronoamele, organizarea 
acestora pe suprafața rezonatoare. Astfel, interpreţii au o relativă 


t Ligeti, György, Poème symphonique (for 100 metronomes), manuscris aflat în 
Arhiva Fundaţiei Paul Sacher, Basel 

libertate, iar aceasta poate duce la variații mari în forma finală a lucrării. 
Mai mult, cele două variante propuse de Ligeti conduc evident la 
rezultate diferite. 

„Compozitorul se joacă serios ca un copil şi plin de umor în 
acelaşi timp. Schimbă destinaţia metronomului care din instrument 
ordonator devine instrument ,muzical”, şi tot lui îi dă sarcina de a crea 
dezordinea, haosul, căci pulsatiile diferite ale celor 100 de maşinării se 
vor suprapune neuniform.” Pe lângă acest aspect ludic, ce reflectă o 
dată în plus simţul umorului, compozitorul urmărește și rezolvarea unei 
probleme componistice: „Mi-am imaginat, prin urmare, să creez o grilă 
ritmică atât de densă încât să pară în primul rând continuă: ceea ce 
implică interferenţă si dezordine.”? [trad. n.] Poemul simfonic pentru 100 
de metronoame fundamentează micropolifonia ce va fi principiul de 
compoziție pentru o serie de lucrări importante din creaţia lui György 
Ligeti. 

În modelul matematic realizat în 2016, putem observa că 
pulsatiile metronoamelor acoperă scala completă de la MM = 40 până la 
MM = 208. Sunt 39 de pulsatii diferite și, mai important, perioadele sunt 
cuprinse între 1,5 secunde si 0, 28846 secunde. La vitezele mari, 
diferenţele fiind la nivel de zecimi de secundă ceea ce face dificilă 
distincţia dintre ele. Densitatea mare este ceea ce transformă 
succesiunea de sunete (exprimată printr-un șir de valori discrete) într-o 
masă sonoră continuă. De aici interferența despre care vorbește 
compozitorul și aparenta dezordine. Grila ritmică poate fi descompusă 
în 10 grupe alese pe criterii de divizibilitate (Tabelul 1). Fiecare grupă 
generează un palindrom ritmic - pe axa orizontală este timpul exprimat 
în secunde, iar pe axa verticală sunt vitezele metronomice (Fig. 2). Ele 
sunt similare, creșterea numărului de bătăi/minut doar le comprimă prin 
micșorarea perioadei și scăderea numărului de elemente în cadrul 
grupei, micșorează densitatea pulsatiilor, după cum se poate vedea si în 
Tabelul 1. Are loc un fenomen numit super-signal de către 
matematicianul Heinz Otto Peitgen. (Fig. 3) Se poate observa că 
suprapunerea de pulsatii egale dar cu perioade sensibil diferite duce la 


1 Sztics-Blanaru, Amalia, Gyòrgy Ligeti - O privire în universul sonor sau 
matematici pe claviatură, Editura MediaMusica, Cluj-Napoca, 2018, p. 302 

2 „J'ai donc imagine de créer une grille rythmique si dense d'abord qu'elle en 
paraitrait presque continue: ce qui implique brouillage et désordre.” 

Ligeti, György, L'atelier du compositeur, Edition Contrechamps, Genève, 2013, 
p. 191 

apariția unui ritm nou „iluzoriu”. El va sta la baza „melodiilor iluzorii” 


create de Ligeti. 


Tabelul 1. Poeme symphonique - gruparea metronoamelor 


după criterii de divizibilitate 


Nr. | 1 2 3 4 5 6 7 8 9 10 
crt. 
MM |40 142 |44 |46 |48 152 |54 |56 |58 | 76 
50 [63 166 |69 |72 |104 |108 |112 |116 | 152 


100 | 168 | 176 | 184 | 192 | - z 5 E = 


250 = 
200 $ + + + + + + + + + +> + + +> +> + +> + + + + 
io? + + + + + © + + + + + + + + + + 
+ + + + + + + + + + + + 
100 + + + + + + + + + + 
+ + + + + + + + 

+ + + + + 
50 + + + ` + +. * $ 
D: « 

o, 1,5 3, 4,5 6 


Fig. 2 Poème symphonique — palindrom ritmic — grupul 1 

Fig. 3 Super-Signal 


În baza informaţiilor de mai sus înțelegem că haosul, dezordinea 
de care vorbește compozitorul este doar aparentă, fapt confirmat și de 
graficul de mai jos. (fig. 4) Aici, de asemenea, timpul este reprezentat pe 
axa orizontală si pulsatiile metronoamelor pe axa verticală. Am ales 
durata de 6 secunde deoarece aceasta corespunde duratei ciclului 
complet al primului grup de metronoame. Celelalte grupe au perioade 
din ce în ce mai scurte, dar structurate similar. 

Fig. 4 Poème symphonique — modelul matematic — micropolifonie, 
primele 6 secunde 


Se observă cu ușurință că există o ordine, o regularitate a 
pulsatiilor chiar din primul moment. Haosul aparent se datorează 
densității mari a sunetelor, peste capacitatea umană de percepţie. 
Această primă analiză a avut rolul de a evidenția fundamentarea 
matematică a concepţiei Poemului simfonic pentru 100 de metronoame. 

11.2 1982 - Varianta finală 


În anul 1982, la 20 de ani de la compunere, Editura Schott 
publică o variantă definitivă și revizuită a „partiturii”. Spre deosebire de 
documentul de la Basel, aceasta are o mai mare coerenţă. Prima parte 
este reprezentată de instrucțiunile pentru execuţie. Aici găsim toate 
informaţiile ce lipseau din prima variantă și chiar mai mult. Avem de-a 
face cu o abordare radical diferită. Ligeti sugerează că sunt necesare 100 
de metronoame mecanice „preferabil piramidale”. El exclude 
metronoamele „electrice sau electronice”. Motivul este întemeiat, 
deoarece introducerea acestora distorsionează sonor lucrarea. (Unele 
metronoame din această categorie încearcă să imite sunetul 
metronomului mecanic dar altele au un sunet prea pronunţat sintetic, 
greu de tolerat muzical.) Impactul vizual a 100 de metronoame identice 
are și o încărcătură estetică. Numărul ,,interpretilor” este redus la „doi 
sau mai mulţi”. Caracterul ceremonial nu se mai justifică, ritualul este 
eliminat. „Pregătirea execuției se face fără public”, este discretă. Ligeti 
propune ca moment, începutul unui concert sau după antract. Fiecare 
interpret este responsabil de un număr dat de metronoame. Acestea 
trebuie să fie complet descărcate înainte de instalarea pe scenă. 
Metronoamele trebuiesc puse pe suprafeţe rezonatoare: estrade de 
lemn, mese sau scaune de lemn și chiar două piane. O informaţie 
extrem de importantă este legată de vitezele metronoamelor, acestea 
se situează între 144 și 50 MM. Reduce numărul tempo-urilor de la 39 la 
26 și crește numărul metronoamelor distribuite pentru fiecare viteză. 
Acest lucru influențează nivelul dinamic al piesei, intensificând 
accentele. Altă informaţie extrem de importantă este cea referitoare la 
gradul de încărcare a mecanismelor: „patru semi-tururi - 180 de grade - 
asigură o durată de execuție între 15 si 20 de minute”. Un detaliu cu 
dublu efect - sonor și vizual este plasarea metronoamelor rapide în 
spate si pe cele lente în fata. Are loc o spatializare a sunetului, acesta 
„vine” către public. 

Partea a doua a partiturii este formată din note ce fac lumină 
asupra altor aspecte legate de conceperea și realizarea opusului, 
precum și o analiză a acestuia. Aflăm, de exemplu, că textul iniţial al 
indicatiilor de interpretare a fost scris cu ajutorul lui Franz Willnauer. 
Dealtfel, și titlul lucrării se datorează acestuia din urmă. De asemenea 

aflăm și că Ligeti a executat Poemul simfonic de mai multe ori până la 
data apariţiei partiturii la Editura Schott. Ca urmare a acestui fapt, 
compozitorul notează: „[...] am schimbat cursul piesei astfel încât 
aceasta să se desfășoare singură, fără ajutor uman vizibil.”! [trad. n.] El 
propune o nouă versiune, și anume declanșarea metronoamelor înainte 
ca publicul să intre în sală. „El se confruntă astfel cu simplul ticăit al 
instrumentelor, care asigură caracterul mecanic, automat al 
muzicii.”“[trad. n.] Această versiune de prezentare are in mod evident 
avantajele sale dar, în opinia noastră, ea este destinată publicului avizat, 
cel care deține informaţii despre existenţa lucrării (minim). Altminteri, 
intrarea publicului nepregătit în sală poate perturba teribil derularea ei. 

Dincolo de prezentarea publică, această variantă din 1982 este 
cea mai exactă, adică poate fi realizată și reprodusă oricând. Singura 
variabilă este durata lucrării deoarece aceasta depinde de tipul 
metronoamelor. Pentru pregătirea turneului am verificat timpii pentru 
fiecare model disponibil și am ajuns la concluzia că la MM=144, 
respectând indicațiile de încărcare ale autorului, timpul necesar derulării 
integrale variază între 5 și 7 minute, iar pentru MM=50 acesta se 
situează între 15 și 20 de minute. Acest din urmă interval coincide cu cel 
indicat de Ligeti în partitura sa. 

Compozitorul face și analiza piesei. Aceasta este concisă și 
surprinde perfect toate aspectele importante: „Întreaga piesă este o 
mare curbă, un singur diminuendo ritmic. La început sunt atât de multe 
metronoame care ticăie încât sunetul rezultat pare continuu. Oprirea 
primelor metronoame determină o descreștere a acestui sunet static 
egal, permițând dezvoltarea unor ritmuri complexe în interiorul bandei 
sonore: cu cât crește numărul instrumentelor ce se opresc unul după 
altul, cu atât se disting mai multe structuri ritmice: o scădere a 
complexităţii duce la o mai mare diferenţiere ritmică. Diferentierea 
scade din nou spre finalul piesei, când mai sunt foarte puţine 
instrumente ce continuă să bată. Modelul ritmic devine apoi din ce în ce 
mai regulat, până în punctul în care, constând dintr-un singur 


t „[...] j'ai change le cours de la piece afin qu'elle s'interprète toute seule, sans 
aide humaine visible.” 

Ligeti, György, Poeme Symphonique, Edition Schott, Mainz, 1982, p. 3 

2 „Il se trouve ainsi confronté par le seul tic-tac des instruments, ce qui assure le 
caractere mécanique, automatique de la musique.” 

Idem 

metronom, devine pe deplin periodic.”! [trad. n.] Cele 14 reprezentații 
ale Poemului simfonic și, implicit, același număr de audiții au confirmat 
spusele lui Ligeti. 

Practic, se disting trei segmente ale lucrării. Dar acestea nu sunt 
delimitate strict ci trecerea de la o parte la următoarea este graduală. În 
cea dintâi secțiune, compozitorul obţine o masă sonoră compacta si 
uniformă rezultată din densitatea mare de sunete - acesta este 
principiul de continuum. Pentru vitezele situate la limita superioară de 
viteză perioadele sunt mai apropiate ca valoare, ceea ce face distincția 
dintre ele mai dificilă. lată care sunt perioadele pentru metronoamele 
setate cu viteze de la 116 la 144. (Tabelul 2) 


Tabelul 2. Perioadele de oscilație cu precizie de miime de secundă 
MM între 116 și 144 


MM 116 120 126 132 138 144 


Perioada | 0,517 | 0,500 0,476 0,454 0,434 | 0,416 


(secunde) 


Acestora li se suprapun și celelalte viteze - în total 26. Prima 
secțiune, cea în care toate metronoamele sunt active se întinde pe o 
durată de 6 - 7 minute în funcţie de tipul metronoamelor folosite. În 
imagine de mai jos (fig. 5), obținută cu ajutorul softului Audacity, putem 


1 „La piece entière est un grande courbe, un seul diminuendo rythmique. Au 
debut il y a tant de métronomes tictaquants que le son qui en résulte nous 
semble continu. L'arret des premiers metronomes cause un amincissement de 
ce son statique égal, permettant à des rythmes complexe de se développer à 
l'intérieur du ruban sonore: Plus le nombre d'instruments qui s'arrêtent l'un 
après l'autre croit, plus les structures rythmiques se distinguent: un 
décroissement de la complexité amène une plus grande différenciation 
rythmique. La différenciation décroit de nouveau vers la fin de la pièce alors 
qu'il n'y q que très peu d'instruments qui continuent de battre. Le patron 
rythmique devient alors de plus en plus régulier jusqu'au point ou, ne consistant 
que d'un seul métronome, il est tout à fait périodique.” 
Idem 

observa atât momentul iniţial de declanșare a metronoamelor cât și 
perioada de continuum cu masa sonoră compactă. 


Fig. 5 Poeme symphonique — Sonogramă și spectrograma a începutului 


Prima tranziție este mai ușor perceptibilă, treptat se evidenţiază 
ritmuri. La început ele sunt complexe și progresiv se transformă fiind din 
ce în ce mai evidente. În același timp se percepe și un fel de rallentando. 
Această rărire se explică prin faptul că primele se opresc metronoamele 
setate la viteze mai mari și progresiv rămân active cele cu viteze din ce 
în ce mai mici. Evident, totul se întâmplă pe fondul restrângerii 
numerice și dinamice. Pentru secțiunea mediană am selectat două 
momente diferite - unul initial și unul apropiat de finalul secțiunii - 
pentru a evidenția fenomenul de rallentando și cel de profilare a 
ritmurilor. (fig. 6a, 6b) 

Fig. 6a Poeme symphonique — Sonograma și spectrogramă secţiunea mediană 
(moment initial) 

Fig. 6b Poeme symphonique — Sonogramă și spectrogramă secțiunea mediană 
(moment final) 


În ultima parte, chiar către final, se mai produce un fenomen 
interesant dar explicabil. Metronoamele par să se sincronizeze (auditiv și 
vizual) pentru ca apoi să se distanteze iar și acest joc se repetă de câteva 
ori. Acest fenomen se explică prin diferenţele foarte mici ale perioadelor 
de oscilație - la nivel de sutimi de secundă. Pentru exemplificare avem 
mai jos valorile pentru MM între 50 și 60. (Tabelul 3) 


Tabelul 3. Perioadele de oscilație cu precizie de miime de secundă 
MM între 50 și 60 


MM 50 52 54 56 58 60 


Perioada | 1,200 | 1,153 1,111 1,071 1,034 1,000 


(secunde) 


De asemenea, putem vizualiza sonogramele si spectrogramele 
din sectiunea finalá pentru ultimele 5 metronoame active (fig. 7a), 
pentru 3 metronoame (fig. 7b) respectiv pentru ultimul metronom (fig. 
7c) 

Fig. 7a Poeme symphonique — Sonogramă și spectrogramă secţiunea finală 
(5 metronoame) 

Fig. 7b Poème symphonique — Sonogramă si spectrogramă secţiunea finală 
(3 metronoame) 


Fig. 7c Poeme symphonique — Sonogramă si spectrogramă secțiunea finală 
(1 metronom) 


Gyorgy Ligeti insistă pe respectarea duratei piesei, admite 
interpretări care nu sunt „ideale” doar din perspectivă temporală. 

Durata integrală indicată de Ligeti depinde și ea de tipul metronoamelor 
folosite. Ea variază între 15 și 20 de minute. Într-adevăr, reducerea 
timpului de execuţie comprimă secțiunile și nu lasă timp suficient pentru 
a auzi transformările interne, totul se întâmplă de o manieră mai 
abruptă. Mai jos (fig. 8) avem un model matematic restrâns la 36 de 
secunde, o formă foarte comprimată temporal (30 de bătăi pentru 
fiecare metronom) dar și ca număr de metronoame - 26 (câte unul 
pentru fiecare viteză). 

Fig. 8 Poeme symphonique — modelul matematic — micropolifonie, 36 secunde 


Se observă că prima secţiune este evidentă, egală cu activitatea 
metronoamelor cu MM = 144. Mai departe totul se derulează ca o 
continuă transformare. Ultima secțiune poate fi identificată cu 
activitatea ultimelor metronoame, de la MM= 60 în jos. Argumentul în 
favoarea acestei alegeri este că din acel moment se instaurează un fel 
de ordine. 

În urma acestei analize, înțelegem alegerea lui Gyòrgy Ligeti de a 
revizui conceptul initial al Poemului simfonic pentru 100 de 
metronoame. Dacă iniţial accentul cade pe aspectul ludic, chiar cu un 
ușor teribilism, prin realizarea aproape ritualică cu „dirijor” si 
„interpreţi”, în varianta definitivă publicată de Editura Schott, accentul 
se deplasează către aspectele muzicale intrinseci, ,interpretii” sunt 
nevazuti. Astfel Poemul simfonic devine un prototip de formă muzicală 

pe care noi am numit-o formă implozivă, de textură și complexitate 
ritmică dar și un posibil experiment timbral. 


III. Potenţialul lucrării 


Este interesant de urmărit direcţiile în care s-au dezvoltat 
rezultatele experimentului componistic întreprins de Ligeti în Poemul 
simfonic. În continuare prezentăm câteva exemple. 

Forma muzicală implozivă caracterizează și alte compoziţii. În 
mod deosebit atrage atenţia Volumina pentru orgă compusă între 
decembrie 1961 și ianuarie 1962 și apoi revizuită în 1966. Datarea 
primei versiuni nu ne surprinde, ea vine în continuarea experienţei 
electro-acustice de la Kòln precedând Poemul simfonic. Lucrarea pentru 
orgă debutează cu un bloc sonor compact, apoi masa sonoră trece prin 
diferite transformări pentru ca la final să se aneantizeze. În Harmonies - 
studiul pentru orgă datând din 1967, profilul dinamic are același parcurs. 
Studiul debutează cu un cluster de 10 sunete ce trece printr-o dilatare și 
o contracție iar la final sunetele dispar pe rând până de instaurează 
liniștea. (fig. 9) 

Fig. 9 Harmonies - profilul sonor 


Celor două opusuri pentru orgă - Volumina si Harmonies - le 
urmează alte compoziții ce pot fi incluse în aceeași categorie 

caracterizată de continuum ca tehnică de compoziţie. Ele sunt 
următoarele: Continuum pentru clavecin - 1968 , Studiul pentru pian nr. 
1 Desordres - 1985, Studiul pentru pian nr. 9 Vertige - 1988-1994. Mai 
putem adăuga Selbstportrait mit Reich und Riley (und Chopin ist auch 
dabei) din ciclul pentru două piane - 1976 și Studiul pentru pian nr. 3 
Touches bloquees ca rafinări ale studiului pentru orgă Harmonies. De 
asemenea, Continuum este urmat de două compoziţii ce reprezintă 
variante ale aceleași scriituri muzicale: Coulée - al doilea studiu pentru 
orgă (1969) și Der Zauberlehrling - Studiul pentru pian nr. 10 (1988- 
1994). 

De o mare importanţă este structura ritmică a Poemului simfonic 
pentru 100 de metronoame. Cea mai evidentă legătură și cea mai 
apropiată în timp o găsim în Monument - prima parte a ciclului 
Monument. Selbsportrait. Bewegung. Acesta poate fi asimilat cu o 
recurenţă flexibilă a compoziţiei pentru metronoame. Ligeti introduce 
pe rând sunete de înălțimi și durate diferite, fiecărui sunet atribuindu-i 
un pattern ritmic. Michael Searby a stabilit că toate pattern-urile au opt 
termeni ce gravitează în jurul unei valori iniţiale după cum urmează: X, X 
+1,X+2,X+1,X,X-1, X-2, X - 1. Exemplific cu imaginea planului 
ritmic general a unui fragment începând cu măsura 33, când au fost 
introduse toate cele șase planuri sonore. (fig. 10) 

Fig. 10 Monument — planul ritmic general, m. 33-39 


Configuratii similare se află și în Studiile pentru pian, dar știm că 
între timp compozitorul descoperise polifonia ritmică africană, deci aici 

sursele poliritmiilor sunt multiple. M-am oprit doar asupra unor 
exemple relativ evidente. Amintesc Arc-en-ciel și Fém (studiile cu nr. 5 și 
8). În acestea, complexitatea ritmică rezultă din suprapuneri de ritmuri 
și pulsatii diferite. 

Experimentul realizat în Poemul simfonic pentru 100 de 
metronoame a reprezentat fundamentarea micropolifoniei. Ea se va 
regăsi într-un număr însemnat de alte opusuri valoroase ale creatorului 
— Cvartetul de coarde nr. 2, Melodien ori Zece piese pentru cvintet de 
suflători și Lux Aeterna. Mecanismul formulelor repetitive ce generează 
o formă muzicală în care nu avem niciun fel de repetiţie stă la baza 
lucrărilor incluse categoriei pattern-mecanico. Ritmurile iluzorii ce nu 
există în partitură dar pe care le auzim, masă sonoră compactă obţinută 
din numeroase sunete cu durată scurtă executate la o viteză mare 
reprezintă magia discretului (în sens matematic) ce devine continuu și 
una din mărcile importante ale stilului ligetian. 


Poemul simfonic pentru 100 de metronoame are și un potenţial 
pedagogic mare. Am putut vedea „live” impactul asupra copiilor și 
tinerilor cu vârste începând de la 4-5 ani. Curiozitatea, umorul, emoția 
celor din public invitaţi să se implice în manevrarea metronoamelor, 
toate la un loc ne-au convins că doar puţină imaginaţie și două-trei 
metronoame sunt suficiente pentru a dezvolta jocuri și exerciţii ritmice 
de studiere și învăţare a poliritmiilor sau a altor probleme ritmice. 

Am dorit să subliniez capacitatea Poemului simfonic de a genera 
paradigme componistice. De aici rezultă și importanţa lui în peisajul 
creației ligetiene, căci „Valoarea creației este dată si de stabilitatea 
principiilor estetice pe care este clădită, fără ca aceasta să însemne o 
incremenire în manierism ci dimpotrivă, o evoluţie continuă pe parcursul 
căreia Ligeti nu se contrazice.” 


IV. Anecdotica. Concluzii 
Citez din textul de prezentare al Poemului simfonic în turneul 


Odisee muzicală: „În «Poeme Symphonique pentru 100 de metronoame» 
se reunesc cele trei trăsături ale esteticii ligetiene. Suprarealismul este 


1 Sztics-Blănaru, Amalia, Gvôrav Ligeti - O privire în universul sonor sau 
matematici pe claviatură, Editura MediaMusica, Cluj-Napoca, 2018, p. 35. 

prezent prin asocierea cu nuvela lui Krudi Gyula și ne trimite la imaginea 
creată de Dali în tabloul «Persistenta memoriei». Aspectul ludic este și el 
prezent prin însăși ideea de a folosi metronoame, acceptarea primă a 
Poemului nu se poate face decât tratând totul ca pe o joacă, ca pe o 
„trăznaie”. Instrument ordonator prin definiţie, metronomul este utilizat 
pentru a produce dezordine. Dar ascultând cu atenţie, după primele 
momente de haos efectiv, pulsatiile se ordonează, apar formule ritmice.” 
Am considerat necesar să ofer publicului cele două chei necesare 
auditiei. Am mai explicat că metronomul are rol de autoritate în studiul 
instrumental, uneori el „terorizează” micii muzicieni în devenire. De 
asemenea, am făcut o paralelă cu scena din grădina cu trandafiri din 
Micul print. Doar că în acest caz, contrar deceptiei personajului lui 
Antoine de Saint-Exupéry sentimentul este de „răzbunare” - regele este 
detronat prin multiplicare. Spectatorii au fost încurajați să lase frâu liber 
imaginaţiei. 

Publicul s-a implicat, adulţi și copii și-au luat în serios rolul de 
participanţi la creaţie, au accesat soft-ul din smartphone. O bună parte 
dintre ei au realizat că telefoanele nu se fac auzite suficient dar au 
respectat regulile jocului până la final. A fost palpitant de urmărit 
reacţiile lor. Invariabil, în cele 14 reprezentații după o fază de 
concentrare mai degrabă auditivă, progresiv atenţia s-a mutat pe 
aspectul vizual. Au urmărit cu interes metronoamele rămase „în 
competiție”. 

Metronoamele au fost setate cu viteze conform indicatiilor 
ultimei variante (Editura Schott, 1982) MM = 50 - 144. În majoritatea 
interpretărilor ele au fost grupate unitar pe mai multe mese mici 
alăturate, pe o masă lungă, pe un pian vechi sau chiar liniar pe marginea 
scenei. Însă au fost și situaţii în care spaţiul nu a permis această 
organizare și atunci metronoamele au fost poziţionate în două grupuri 
simetrice fata de centrul scenei. Efectul muzical a fost interesant, 
polifonic. S-a produs un fel de stereofonie. Întrucât Poemul simfonic 
pentru 100 de metronoame a fost interpretat în premieră în România cu 
această ocazie si, în general, publicul nostru nu are obisnuinta muzicii ce 
iese din standardele tradiționale, am optat pentru execuţia lui la finalul 
concertului și cu implicarea a doi spectatori în declanșarea 
metronoamelor. Cei mai tineri au fost o fetiță de 6 ani, respectiv un 
băieţel de 8 ani (fan declarat al metronoamelor dinainte de a împlini 2 
ani). Ei erau familiarizați cu metronomul, dar chiar și așa au foarte 
emotionati. Majoritar, , asistentii” au fost copii și adolescenţi - cei mai 

curioși și spontani, uneori elevi de la școli de muzică, însă s-au oferit 
voluntari și profesori de muzică sau muzicieni profesioniști. 

Reacţiile au fost pozitive, peste așteptări. Mulţi au ţinut să ne 
comunice după spectacol percepţia lor. Pentru cei mai mulți imaginea 
cea mai puternică a fost cea a primei parti - sunetul continuu și haotic. 
Astfel acesta a fost fie „răpăit de ploaie pe acoperiș”, fie „orăcăit de 
broaște” sau chiar ,târâit de greieri”, oricum, o imagine ancorată in 
realitatea auditivă concretă. 


Am avut parte și de o interpretare absolut ieșită din comun, dată 
de o doamnă profesoară de limba română pensionară (D.D. - o persoană 
excepţională) într-un loc minunat dar unde niciodată până acum nu a 
avut loc vreun recital sau concert de muzică cultă - comuna Subcetate 
din judeţul Harghita. A venit la noi și ne-a spus că Poemul simfonic a 
emotionat-o până la lacrimi. Pentru un moment am rămas fără replică... 
Acestea sunt cuvintele ei (fig. 11): „Poemul simfonic pentru 100 de 
metronoame - simbolic: 

- viata unei generații (tumultul copilăriei, tinereții > dispariţie) 
- viata unei comunităţi rurale (a noastră) timp de 70 de ani, ultimii, 
care evoluează spre stingere (extinctie). Trist! 


A fost singura persoană care a intuit forma și a dat o interpretare 
surprinzătoare, profundă. E o întreagă filosofie în spusele sale. 

Fig. 11 Interpretarea dată de doamna D. D. 
Poemului simfonic pentru 100 de metronoame 


Concluzia muzicologului este că prima audiție românească a 
Poemului simfonic pentru 100 de metronoame a fost un succes, ne-a dat 
posibilitatea să ascultăm „live” lucrarea, să o înțelegem mai bine și a 
condus la realizarea unei analize cu un grad mare de acuratețe. 

Fig. 12 Metronoame pregătite de concert (fotografie din arhiva personală) 


Concluzia generală este că prin cele 14 reprezentații au fost 
multiplicate „focarele” de cunoaștere a compozitorului György Ligeti, s-a 
stârnit curiozitatea fata de creația lui, și muzica sa a ajuns la un public 
divers în locuri diferite. Viața ne-a dovedit, încă o dată, că muzica este 
un limbaj universal si peste tot se găsesc oameni ce rezonează la vibrația 
ei. 

SUMMARY 


Amalia Szücs-Blänaru 


Odyssey ... with metronomes. A new look at Gyòrgy Ligeti's 
Poeme Symphonique for 100 Metronomes 


Sixty years after its conception, one of Gyòrgy Ligeti's most radical 
musical works was given its first performance in Romania as part of the 
Odisee Muzicală (Musical Odyssey) tour in 14 performances. The Poeme 
Symphonique for 100 metronomes was written by Ligeti in 1962, under 
the aesthetic influence of the Fluxus movement. In the versions 
proposed at the time, the emphasis is on the playful, ritualistic aspect of 
the piece. In 1982, Schott Music Publishers published a definitive 
version of the score that allows a reproducible performance. A first 
analysis (2016) disproves the idea of chaos, the mathematical modelling 
has revealed order in the dense rhythmic texture. The recent 
interpretative experience (2022) contributed to the analytical deepening 
and revealed the form of the work and the fact that it is stable, provided 
that the interpretative indications are respected. The piece's 
compositional potential is reflected in a number of works written by 
Ligeti in the years that followed. There is also an educational potential 
of the Symphonic Poem. It was fascinating to see the audience's reaction 
and perception recorded in the completed questionnaires at the end of 
the performance. The conclusion is that the 14 performances multiplied 
the "source" of knowledge of the composer Gyorgy Ligeti, aroused 
curiosity about his creation, and his music reached a diverse audience in 
different places. 

